ai4bharat/Pralekha huggingface dataset:
सामाजिक न्याय आणि सबलीकरण मंत्रालय
भारतातील वृद्धांच्या मदतीसाठी थावरचंद गहलोत यांच्या हस्ते 'सेज ' उपक्रमाचा आणि 'सेज' पोर्टलचा प्रारंभ
नवी दिल्ली, 4 जून 2021
वृद्धांच्या मदतीसाठीच्या 'सेज'  उपक्रमाचा आणि 'सेज' पोर्टलचा प्रारंभ केंद्रीय सामाजिक न्याय आणि सक्षमीकरण मंत्री थावरचंद गहलोत यांच्या हस्ते, सामाजिक न्याय आणि सक्षमीकरण राज्यमंत्री श्री रामदास आठवले आणि श्री रतनलाल कटारिया यांच्या उपस्थितीत आज आभासी माध्यमातून झाला.सामाजिक न्याय विभागाचे सचिव श्री आर. सुब्रह्मण्यम यांनी यावेळी प्रास्ताविक केले.
विश्वसनीय स्टार्ट-अपद्वारे वृद्धांची काळजी घेणारी उत्पादने आणि सेवांची “एकाच ठिकाणी उपलब्धता ” निर्माण करण्यासाठी सेज पोर्टल पोर्टल सुरु करण्यात आले आहे. या पोर्टलचे कार्यान्वयन 5 जून 2021 पासून सुरु झाल्यानंतर अर्ज स्वीकारले जातील. आरोग्य, गृहनिर्माण, देखभाल केंद्र, याशिवाय वित्त, अन्न आणि संपत्ती व्यवस्थापन आणि कायदेशीर मार्गदर्शन यांसारख्या क्षेत्रांशी संबंधित तांत्रिक उपलब्धता प्रदान करण्यास सक्षम असणाऱ्या स्टार्ट-अपची निवड नावीन्यपूर्ण उत्पादने आणि सेवांच्या आधारे केली जाईल.
गहलोत यांनी बोलताना सांगितले की, आपल्या देशात वृद्धांची संख्या सातत्याने वाढत आहे, त्यामुळे हे लक्षात घेऊन वृद्धांनी आनंदी, निरोगी आणि आर्थिक तसेच शारीरिकदृष्ट्या सक्रिय राहावे, यासाठी 2016 मध्ये एक ज्येष्ठ नागरिक कल्याण निधी सुरू करण्यात आला. ज्येष्ठ नागरिकांशी संबंधित सेवा कार्यक्रमांना पुढे घेऊन जाण्याच्या दृष्टीने हे सीनियरकेअर एजिंग ग्रोथ इंजिन  पोर्टल आज सुरू करण्यात आले आहे. वृद्धांना सेवा देण्याच्या क्षेत्रातील उद्योगांमध्ये रस असणाऱ्या लोकांना मदतीच्या दृष्टीकोनातून 'सेज' उपक्रमाचा आणि 'सेज' पोर्टलचा प्रारंभ करण्यात आला, असे गहलोत यांनी सांगितले.
Pl click here for ppt on SAGEM.Chopade/S.Chavan/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 212
पंतप्रधान कार्यालय
संयुक्त राष्ट्र आम सभेत कॅरिकॉमच्या नेत्यांची पंतप्रधानांनी घेतली भेट
नवी दिल्ली, 26 सप्टेंबर 2019
संयुक्त राष्ट्र आम सभेच्या निमित्ताने न्यूयॉर्क येथे 25 सप्टेंबर 2019 रोजी पंतप्रधान नरेंद्र मोदी यांनी कॅरिकॉम समुह देशांच्या 14 नेत्यांची भेट घेतल्यामुळे कॅरिबियन देशांबरोबरच्या भारताच्या ऐतिहासिक आणि दृढ संबंधांना नवीन गती लाभली. सेंट लुशियाचे पंतप्रधान आणि कॅरिकॉमचे सध्याचे अध्यक्ष ॲलन चेस्टनेट यांनी या बैठकीचे अध्यक्ष पद भूषविले. या बैठकीला अँटिग्वा आणि बर्बुडा, बार्बाडोस, डॉमिनिका, जमेका, सेंट किट्स अँड नेव्हीस, सेंट लुशिया, सेंट व्हींसेंट अँड ग्रेनाडाईन्स, त्रिनिदाद अँड टोबॅगो या देशांचे प्रमुख, सुरीनामचे उपराष्ट्रपती आणि बहामास, बेलिज, ग्रेनाडा, हैती आणि गयानाचे परराष्ट्र मंत्री उपस्थित होते.
पंतप्रधान मोदी यांची कॅरिकॉम नेत्यांबरोबर प्रादेशिक स्वरुपात ही पहिलीच बैठक होती. भारत आणि कॅरिबियन देशांदरम्यान केवळ द्विपक्षीय नव्हे तर प्रादेशिक संदर्भातही संबंध मजबूत आणि दृढ होत असल्याचे अधोरेखित झाले. कॅरिकॉमबरोबर राजकीय, आर्थिक आणि सांस्कृतिक संबंध अधिक दृढ करण्याबाबत भारताच्या वचनबद्धतेचा पंतप्रधान मोदी यांनी पुनरुच्चार केला. कॅरिबियन देशांमध्ये राहत असलेले 10 लाख भारतीय मैत्रीचा सेतू असल्याचे त्यांनी सांगितले.
राजकीय आणि संस्थात्मक चर्चा प्रक्रियेला बळ देणे, आर्थिक सहकार्याला प्रोत्साहन, व्यापार आणि गुंतवणूक वाढवणे आणि दोन्ही देशांच्या जनतेने अधिकाधिक संवाद आणि संबंध वृद्धिंगत करण्याबाबत या बैठकीत चर्चा झाली. आपत्ती व्यवस्थापने क्षेत्रात क्षमता निर्मिती, विकास सहाय्य आणि सहकार्य वृद्धिंगत करण्याबाबत कॅरिकॉमच्या भागिदारीवर पंतप्रधानांनी भर दिला. त्यांनी कॅरिकॉम देशाला आंतरराष्ट्रीय सौर आघाडीत सहभागी होण्याचे आमंत्रण दिले. कॅरिबियन देशांमध्ये आणि बहामास बेटांवर हरिकेन डोरियन वादळामुळे झालेल्या हानीबाबत पंतप्रधानांनी दु:ख व्यक्त केले. या वादळानंतर भारताने त्वरित 10 दशलक्ष अमेरिकन डॉलर्सची आर्थिक मदत दिली होती.
कॅरिकॉममध्ये समाज विकास प्रकल्पांसाठी 14 दशलक्ष अमेरिकन डॉलर्सचे अनुदान देण्याची तसेच सौर, नवीकरणीय ऊर्जा आणि हवामान बदलाशी संबंधित प्रकल्पांसाठी आणखी 150 दशलक्ष अमेरिकन डॉलर्सचे कर्ज देण्याची घोषणा पंतप्रधान मोदी यांनी केली. गयानातील जॉर्ज टाऊन येथे माहिती तंत्रज्ञानातील सर्वोत्कृष्टतेचे प्रादेशिक केंद्र उभारण्याची घोषणा त्यांनी केली. बेलिज येथे प्रादेशिक व्यावसायिक प्रशिक्षण केंद्र सुरु करण्याची घोषणाही त्यांनी केली. कॅरिकॉम देशांच्या गरजा आणि आवश्यकतेनुसार विशेष क्षमता निर्मिती अभ्यासक्रम, प्रशिक्षण आणि भारतीय तज्ज्ञांची नियुक्ती करण्याला मदत करण्याची इच्छा भारताने व्यक्त केली. नजीकच्या काळात कॅरिकॉमच्या संसदीय प्रतिनिधी मंडळाला भारत दौऱ्यावर येण्यासाठी त्यांनी आमंत्रित केले.
दोन्ही देशांदरम्यान संबंध आणि सहकार्य मजबूत करण्याबाबत पंतप्रधान मोदी यांनी प्रस्तावित केलेल्या उपाययोजनांचे कॅरिकॉम नेत्यांनी स्वागत केले आणि संबंधित सरकारांकडून पूर्ण सहकार्याचे आश्वासन दिले.
सहकार्याच्या संभाव्य क्षेत्राबाबत जलदगतीने शोध घेण्यासाठी एक संयुक्त कृती दल स्थापन करण्याचा निर्णय घेण्यात आला.
B.Gokhale/S.Kane/D.Rane
(Visitor Counter : 125
माहिती आणि प्रसारण मंत्रालय
जयदीप भटनागर यांनी पत्र सूचना कार्यालयाच्या प्रधान महासंचालक पदाचा कार्यभार स्वीकारला
जयदीप भटनागर यांनी आज पत्र सूचना कार्यालयाच्या प्रधान महासंचालक पदाचा कार्यभार स्वीकारला.
भटनागर हे भारतीय माहिती सेवेच्या 1986 च्या तुकडीचे अधिकारी आहेत. यापूर्वी त्यांनी दूरदर्शनच्या वाणिज्यिक, विक्री आणि विपणन विभागाचे प्रमुख म्हणून दूरदर्शनच्या वृत्तविभागात काम केले आहे.
त्यांनी पश्चिम आशियाच्या वीस देशांसाठी प्रसार भारतीचे विशेष प्रतिनिधी म्हणून काम केले आहे. नंतर त्यांनी आकाशवाणी, वृत्तसेवा विभागाचे प्रमुख म्हणून देखील काम पाहिले आहे.
पत्र सूचना कार्यालयाचे प्रमुख म्हणून काम सुरू करण्यापूर्वी भटनागर यांनी सहा वर्ष पीआयबीच्या वेगवेगळ्या विभागांमध्ये काम केले आहे.
भटनागर यांनी 28 फेब्रुवारी 2021 रोजी कुलदीप सिंग धतवालिया यांच्याकडून पदभार स्वीकारला.
पर्यावरण, वन एवं जलवायु परिवर्तन मंत्रालय
वन्यजीव  कायदा, 1972 च्या कलम 49एन आणि 49-ओ अंतर्गत तयार केलेल्या नियमांची अधिसूचना 
नवी दिल्ली, 12 मे 2023
वन्यजीव  कायदा, 1972 , वन्य प्राण्यांच्या विविध प्रजातींचे संरक्षण, त्यांच्या अधिवासाचे व्यवस्थापन आणि वन्य प्राण्यांच्या शरीराच्या विविध भागांपासून मिळणाऱ्या उत्पादनांच्या व्यापाराचे नियमन आणि नियंत्रण यासाठी कायदेशीर चौकट प्रदान करते.
या कायद्यामध्ये शेवटची सुधारणा 2022 मध्ये करण्यात आली. वन्यजीव  सुधारणा कायदा, 2022, हा 1 एप्रिल 2023 पासून लागू झाला. कायद्याच्या कलम 49 एन नुसार, स्वतःच्या ताब्यात असलेल्या प्राण्यांचे प्रजनन अथवा अनुसूची IV च्या परिशिष्ट I मध्ये सूचीबद्ध केलेल्या कोणत्याही वन्य जीवाचे कृत्रिमरित्या प्रजनन करणाऱ्या व्यक्तीला, वन्यजीव  सुधारणा कायदा, 2022 लागू झाल्यापासून नव्वद दिवसांच्या आत परवान्यासाठी अर्ज करणे बंधनकारक आहे.
पर्यावरण, वन आणि हवामान बदल मंत्रालयाने 24 एप्रिल 2023 रोजी राजपत्र अधिसूचनेद्वारे कलम 49 एन अंतर्गत हे नियम अधिसूचित केले आहेत.
पुढील लिंकवर हे नियम पाहता येतील: http://moef.gov.in.
S.Bedekar/R.Agashe/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 613
पंतप्रधान कार्यालय
पंडित दीनदयाळ उपाध्याय यांच्या जयंतीनिमित्त पंतप्रधानांनी आदरांजली वाहिली
पंतप्रधान नरेंद्र मोदी यांनी पंडित दीनदयाळ उपाध्याय यांना त्यांच्या जयंतीनिमित्त आदरांजली वाहिली आहे.
भारत मातेच्या सेवेमध्ये आयुष्यभर समर्पित राहिलेले अंत्योदयाचे प्रणेते पंडित दीनदयाळ उपाध्याय यांचे व्यक्तिमत्व आणि कर्तृत्व देशवासीयांसाठी नेहमीच प्रेरणास्त्रोत राहील, असे पंतप्रधान मोदी म्हणाले.
पंडित दीनदयाळ उपाध्याय यांच्याबद्दलही पंतप्रधानांनी आपले विचार मांडले.
एका X पोस्टमध्ये पंतप्रधान म्हणाले;
"भारत मातेच्या सेवेमध्ये आयुष्यभर समर्पित राहिलेले अंत्योदयाचे प्रणेते पंडित दीनदयाळ उपाध्याय यांचे व्यक्तिमत्व आणि कर्तृत्व देशवासीयांसाठी नेहमीच प्रेरणास्त्रोत राहील, त्यांच्या जयंतीनिमित्त माझं सादर वंदन…
पंतप्रधान कार्यालय
प्रदूषण आणि चक्रीवादळावरील बैठकीच्या अध्यक्षस्थानी पंतप्रधान
नवी दिल्ली, 5 नोव्हेंबर 2019
पंतप्रधान नरेंद्र मोदी यांच्या अध्यक्षतेखाली आज एका बैठकीत उत्तर भारतातील विविध भागातील प्रदूषणामुळे निर्माण झालेल्या परिस्थितीविषयी चर्चा झाली.
त्यांनी पश्चिम भारतातील चक्रीवादळाच्या परिस्थितीमुळे निर्माण झालेल्या परिस्थितीचा आढावाही घेतला.
B.Gokhale/P.Malandkar
(Visitor Counter : 69
आयुष मंत्रालय
येत्या काही वर्षांत "आयुष" जगात मुख्य प्रवाहातील उपचार प्रणाली म्हणून स्वीकाहार्य होईल-केंद्रीय मंत्री श्रीपाद नाईक
भारताची जागतिक कल्याणकारी संकल्पना आयुष मंत्रालयाच्या माध्यमातून लक्षात येईल
पणजी, 25 ऑक्टोबर 2020
पारंपरिक भारतीय औषधोपचार पध्दतीला हजारो वर्षांचा इतिहास असला तरी ती दुर्लक्षित होती. पंतप्रधान नरेंद्र मोदी यांच्या दूरदर्शी नेतृत्वामुळे आयुषला आपले सोन्याचे दिवस परत मिळत असुन आयुर्वेदाला जगाच्या नकाशावर परत आणण्यासाठी पंतप्रधान नरेंद्र मोदी यांनी स्वतंत्र आयुष मंत्रालय स्थापन केले.स्थापनेनंतरच्या केवळ पाच सहा वर्षांत आयुषने स्वतःला जगभरात प्रस्थापित केले, असे आयुष मंत्रालयाचे केंद्रीय राज्यमंत्री  आणि संरक्षण राज्यमंत्री यांनी म्हटले आहे. ते आज धवळी -पोंडा येथे माधवबाग आणि वेदिक डीलाईट आयुर्वेदिक उपचार केंद्राच्या उदघाटन प्रसंगी बोलत होते.
परदेशस्थ भारतीय नागरिक आयोगाचे आयुक्त अॅड. नरेंद्र सवाईकर ही यावेळी उपस्थित होते.
ते पुढे म्हणाले, की आयुष ही पर्यायी वैद्यकीय उपचार पद्धती आहे.हे चित्र लवकरच बदलेल आणि पारंपरिक आयुष वैद्यकीय उपचार हे जगभरात उपचार मुख्य प्रवाहाशी संलग्न उपचार म्हणून स्विकारले जातील. सामान्य माणसाला कमी खर्चात उत्तम उपचार उपलब्ध करणे, ही स्वतंत्र आयुष मंत्रालय स्थापन करण्यामागची संकल्पना असुन आपण सध्या कोरोना महामारीच्या जागतिक संकटाला तोंड देत आहोत. या परीक्षेच्या काळात आपल्याला प्रतिकार शक्तीचे महत्त्व लक्षात आले. आयुर्वेद आणि योग प्रतिकार शक्ती वाढवितात हे स्विकारले गेले आहे.
एका दुसऱ्या समारंभात नाईक यांनी गोवा शेती उत्पादने आणि पशुधन बाजाराचे उदघाटन केले. त्यांनी गोवा राज्यसरकारच्या कार्याचे गोवा राज्याला आत्मनिर्भर करण्याच्या प्रयत्नांची प्रशंसा केली.B.Gokhale/S.Patgaonkar/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 112
पंतप्रधान कार्यालय
महात्मा गांधी यांच्या जयंतीनिमित्त पंतप्रधानांनी वाहिली आदरांजली
गांधीजींना आदरांजली वाहण्यासाठी खादी आणि हस्तनिर्मित उत्पादने खरेदी करण्याचे लोकांना केले आवाहन
पंतप्रधान नरेंद्र मोदी यांनी महात्मा गांधींना त्यांच्या जयंतीनिमित्त आदरांजली वाहिली आहे. गांधीजींना आदरांजली वाहण्यासाठी लोकांनी खादी आणि हस्तनिर्मित उत्पादने खरेदी करण्याचे आवाहनही मोदींनी केले आहे. त्यांनी महात्मा गांधींबद्दलच्या भावना व्यक्त करणारी ध्वनिचित्रफीतही सामायिक केली आहे.
आपल्या ट्विट संदेशात पंतप्रधान म्हणाले;
"#गांधीजयंतीनिमित्त महात्मा गांधींना आदरांजली अर्पण करत आहे. ही गांधी जयंती आणखी एका कारणाने विशेष आहे कारण भारत स्वातंत्र्याचा अमृत महोत्सवही साजरा करत आहे. बापूंच्या आदर्शांना सदैव पालन करुया. गांधीजींना आदरांजली वाहण्यासाठी खादी आणि हस्तनिर्मित उत्पादने खरेदी करण्याची मी तुम्हा सर्वांना विनंती करतो."
मंत्रिमंडळ
नियमनरहित ठेव योजना प्रतिबंधक अध्यादेश 2019, ला केंद्रीय मंत्रिमंडळाची मंजुरी
नवी दिल्ली, 19 फेब्रुवारी 2019
पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीत नियमनरहित ठेव योजना प्रतिबंधक अध्यादेश 2019, ला मंजुरी देण्यात आली.
लाभ:
या प्रस्तावित अध्यादेशामुळे, देशभरातील, काही संशयित व्यक्तींनी अधिक पैसा मिळवण्याच्या हेतूने सुरु केलेल्या, कुठलेही नियमन नसलेल्या बनावट ठेवा योजनांना तात्काळ अटकाव करता येईल. सध्या अशा अनेक संशयास्पद कंपन्या, नियम-कायद्यांमधील त्रुटींचा गैरफायदा घेत, सर्व सामान्य जनतेने आयुष्यभर कष्टाने कमावलेला पैसा लुबाडत असतात. या अध्यादेशामुळे, अशा संशयास्पद कंपन्यांना सरळ बंदी घालता येईल. तसेच, ज्या ठेवीदारांचे पैसे अशा लोकांनी बनावट योजनांमधून बुडवलेले असतील, ते वसूल करणे आणि अशा गुन्हेगारांना शिक्षा करणे अशीही तरतूद या अध्यादेशात आहे.
B.Gokhale/R.Aghor /D. Rane
(Visitor Counter : 71
आरोग्य आणि कुटुंब कल्याण मंत्रालय
कोविड -19 ची अद्ययावत माहिती
देशव्यापी कोविड प्रतिबंधक लसीकरण मोहिमेअंतर्गत आत्तापर्यंत लसींच्या एकूण 220.66 कोटी मात्रा  देण्यात आल्या आहेत.
गेल्या 24 तासात 1,593 मात्रा देण्यात आल्या आहेत.
भारतातील उपचाराधीन रुग्णांची संख्या सध्या 18,009 आहे.
उपचाराधीन रुग्णांचे प्रमाण 0.04% आहे.
रुग्ण बरे होण्याचा दर सध्या 98.77% आहे.
गेल्या 24 तासात 3,167 रुग्ण बरे झाल्यामुळे एकूण बरे होणाऱ्यांची संख्या वाढून 4,44,28,417 वर पोहोचली.
गेल्या 24 तासात 1,580 नवीन रुग्णांची नोंद झाली आहे.
दैनंदिन पॉझिटिव्हिटी दर 
साप्ताहिक पॉझिटिव्हिटी दर 
आत्तापर्यंत एकूण 92.83 कोटी चाचण्या करण्यात आल्या; गेल्या 24 तासात 1,28,764 चाचण्या करण्यात आल्या.
गृह मंत्रालय
केंद्रीय गृह आणि सहकारमंत्री अमित शाह यांनी जम्मू इथे जम्मू-कश्मीरच्या सुरक्षा व्यवस्थेचा घेतला आढावा
दहशतवाद्यांविरोधात आक्रमक कारवाई करण्यावर आणि त्यांना सुरक्षित आश्रय किंवा आर्थिक मदत मिळू नये यावर अमित शाह यांनी दिला भर
केंद्रीय गृह आणि सहकारमंत्री अमित शाह यांनी आज जम्मू इथे, जम्मू तसेच कश्मीर खोऱ्यातील सुरक्षा व्यवस्थेचा आढावा घेतला. जम्मू कश्मीरचे नायब राज्यपाल मनोज सिन्हा आणि केंद्र सरकार तसेच जम्मू कश्मीर प्रशासनातील वरिष्ठ अधिकारी या बैठकीला उपस्थित होते.
या प्रदेशातील सुरक्षा व्यवस्थेत सुधारणा झाल्याबद्दल, केंद्रीय गृहमंत्र्यांनी समाधान व्यक्त केले. 2018 मध्ये इथे दहशतवादाशी संबंधित 417 घटना झाल्या होत्या, तर 2021 मध्ये 229 घटनांची नोंद झाली. तसेच, 2018 मध्ये दहशतवादी हल्ल्यात, 91 सुरक्षारक्षक हुतात्मा झाले, 2021 मध्ये हा आकडाही 42 पर्यंत कमी झाला. या बैठकीत अमित शाह यांनी, दहशतवाद्यांविरोधात आक्रमक कारवाई करत, त्यांना सुरक्षित आश्रय किंवा आर्थिक मदत मिळणार नाही, अशी व्यवस्था करण्यावर भर दिला. दहशतवाद विरोधी कारवाया अधिक प्रभावीपणे राबवल्या जाण्यासाठी सुरक्षा रक्षक आणि पोलिस यांच्यात सदैव समन्वय असायला हवा, जेणेकरुन सुरक्षा दले, दहशतवाद विरोधी मोहिमा राबवू शकतील आणि पोलिस प्रशासन तुरुंगातून सुरु असलेल्या दहशतवाद्यांच्या कारवायांवर देखरेख ठेवू शकेल. तसेच, जम्मू काश्मीर मधील, अंमली पदार्थ नियंत्रण विभागाला अधिक मजबूत करत, अंमली पदार्थांच्या तस्करीचे सर्व मार्ग बंद करावेत, असे अमित शाह यांनी सांगितले.
सीमेपलीकडून होणारी घुसखोरी संपूर्णपणे थांबवण्यासाठी, इथले सुरक्षा जाळे अधिक मजबूत करावे, अशी सूचना त्यांनी केली. इथल्या दहशतवादाचे समूळ उच्चाटन करत जम्मू काश्मीरला शांत आणि समृद्ध प्रदेश बनवण्याचे पंतप्रधान नरेंद्र मोदी यांचे स्वप्न पूर्ण करावे, असे अमित शाह म्हणाले.
मत्स्योत्पादन, पशुविकास आणि दुग्धविकास मंत्रालय
केंद्रीय मंत्री परशोत्तम रुपाला यांनी नंदी  पोर्टलचा केला प्रारंभ
हा उपक्रम डिजिटल इंडियाला चालना देण्यासाठी आणि पशुधन तसेच पशुधन उद्योगाच्या कल्याणाच्या दिशेने एक महत्त्वपूर्ण पाऊल आहे: रुपाला
नवी दिल्ली, 26 जून 2023
केंद्रीय मत्स्यव्यवसाय, पशुसंवर्धन आणि दुग्धव्यवसाय मंत्री परशोत्तम रुपाला यांनी आज नवी दिल्लीत कृषी भवन येथे नंदी- नवीन औषध आणि लसीकरण प्रणाली पोर्टलसाठी ना हरकत प्रमाणपत्र मान्यता पोर्टलचा प्रारंभ केला. केंद्रीय औषध मानक नियंत्रण संस्थेच्या सुगम पोर्टलबरोबर नंदी पोर्टलचे एकत्रीकरण झाल्यामुळे पशुसंवर्धन आणि दुग्धव्यवसाय विभाग पारदर्शकतेसह नियामक मंजूरी प्रक्रिया सुलभ करेल तसेच पशुवैद्यकीय उत्पादनांच्या प्रस्तावांचे मूल्यमापन आणि परीक्षण अधिक सुव्यवस्थित होईल. रुपाला यांनी पशुसंवर्धन आणि दुग्धव्यवसाय विभागाच्या उल्लेखनीय कार्याची प्रशंसा केली आणि डिजिटल इंडियाला चालना देण्यात आणि पशुधन तसेच पशुधन उद्योगाच्या कल्याणाच्या दिशेने हा उपक्रम एक महत्त्वपूर्ण पाऊल असल्याचे अधोरेखित केले. प्राण्यांचे लसीकरण आणि फिरते पशुवैद्यकीय दवाखाने उपक्रमांनंतर नंदी पोर्टलचा प्रारंभ हा आणखी एक उल्लेखनीय उपक्रम आहे. हा उपक्रम व्यावसायिक दृष्टीकोनातून संशोधक आणि उद्योगांनाही महत्वपूर्ण सहाय्य पुरवेल. पशुपालकांमध्ये जागरुकता वाढवून तसेच लॉजिस्टिक सुविधांमध्ये सुधारणा केल्यानंतर औषधांचा वापर वाढेल.
या प्रसंगी, पशुसंवर्धन, दुग्धव्यवसाय आणि मत्स्यव्यवसाय राज्यमंत्री डॉ. संजीव बालियान यांनी हा विभाग, डिजिटल इंडिया मिशनशी सुसंगत प्रयत्न करत असल्याबद्दल प्रशंसा केली.
पशुवैद्यकीय लसींचा केवळ प्राण्यांच्या आरोग्यावर आणि उत्पादनावरच नव्हे तर सुरक्षित अन्न पुरवठा वाढल्यामुळे तसेच प्राण्यांकडून मानवापर्यंत संसर्गजन्य रोगांचा प्रसार रोखल्यामुळे मानवी आरोग्यावरही मोठा परिणाम झाला आहे आणि होत आहे. हा आपल्या संपूर्ण परिसंस्थेचा एक भाग आहे. म्हणूनच आपले पशुधन निरोगी ठेवणे आणि लस व औषधांचा नियमित पुरवठा राखणे महत्वाचे आहे.N.Chitale/S.Kane/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 92
कौशल्य विकास आणि उद्यमशीलता मंत्रालय
आगामी काळात सौंदर्य आणि आरोग्य उद्यमशिलता क्षेत्रात 70 लाख युवकांसाठी भारत रोजगार निर्मिती करणार- डॉ. पांड्ये
नवी दिल्ली, 9 जुलै 2019
आगामी काळात भारताला 70 लाखांहून अधिक कुशल मनुष्यबळाची गरज भासेल, असे केंद्रीय कौशल्य विकास आणि उद्यमशिलता मंत्री डॉ. महेंद्रनाथ पांड्ये यांनी म्हटले आहे. भारताच्या लोकसंख्येत 62 टक्क्यांहून अधिक तरुण असून, भारताला जगातला सर्वात मोठी कुशल अर्थ व्यवस्था बनवण्याचे पंतप्रधानांचे स्वप्न असल्याचे ते म्हणाले. ते आज नवी दिल्लीत एका संस्थेच्या वार्षिक पदवीदान समारंभात ते बोलत होते. देशातील सौंदर्य आणि आरोग्य उद्योगात लाखो लोकांना रोजगाराच्या संधी पुरवण्याची क्षमता असल्याचे ते म्हणाले. महिला सक्षमीकरणासाठी हे अभ्यासक्रम महत्वाचे साधन आहे. या प्रशिक्षणानंतर मुद्रा योजने अंतर्गत कर्ज घेऊन ते स्वत:ची सौंदर्य आणि आरोग्य केंद्रे उभारु शकतील, याकडे त्यांनी लक्ष वेधले.
यावेळी त्यांनी कुशल भारत अभियान, प्रधानमंत्री कौशल्य विकास योजना, आदी योजनांची माहिती दिली.
B.Gokhale/S.Kane/D.Rane
(Visitor Counter : 68
कार्मिक, सार्वजनिक तक्रार आणि निवृत्ती वेतन मंत्रालय
जम्मू-काश्मीरच्या उधमपूर जिल्ह्यातील मजाल्ता भागातील शेतकरी आणि गावकऱ्यांशी केंद्रीय मंत्री जितेंद्र सिंह यांनी साधला संवाद
नवी दिल्ली, 4 ऑक्टोबर 2020
केंद्र सरकारने केलेल्या नव्या कृषी कायद्यांमुळे शेतकऱ्यांना आपला करार केव्हाही मोडण्याचे स्वातंत्र्य असून, कुठलाही दंड न भरता ते केव्हाही अशा कंत्राटी शेतीतून बाहेर पडू शकतील, अशी स्पष्ट माहिती केंद्रीय मंत्री डॉ. जितेंद्र सिंह यांनी दिली. या कायद्यांविषयी मुद्दाम चुकीची माहिती देत शेतकऱ्यांची दिशाभूल करण्याबद्दल त्यांनी विरोधकांवर कठोर टीका केली.
जम्मू-काश्मीरच्या उधमपूर येथील मजाल्ता भागातील, शेतकरी आणि गावकऱ्यांशी त्यांनी आज संवाद साधला. या कायद्यातील कंत्राटी शेतीची तरतूद, शेतकऱ्यांना त्यांच्या मालाची निश्चित किंमत देण्याची हमी देणारी आहे. इतकेच नाही, तर या कायद्यानुसार, कोणालाही शेतकऱ्याची जमीन विकणे, भाड्याने देणे अथवा गहाण टाकणे शक्य होणार नाही, असेही जितेंद्र सिंह यांनी स्पष्ट केले. त्यामुळे, या विधेयकामुळे मोठ्या कंपन्या शेतकऱ्यांची पिळवणूक करतील,या कॉंग्रेसच्या आरोपात काहीही तथ्य नसल्याचे त्यांनी सांगितले.
विशेषतः दुर्गम आणि डोंगराळ भागात राहणाऱ्या शेतकऱ्यांसाठी हा कायदा वरादन ठरेल, असे त्यांनी संगीतले. याआधी अनेक शेतकऱ्यांना आपल्या मालाची विक्री करण्यासाठी आडते किंवा दलालांवर अवलंबून राहावे लागत होते आणि मिळेल त्या भावाला आपला माल विकावा लागत होता. आता मात्र,तसे होणार नाही, असे सिंह यांनी सांगितले.
गेल्यासहा वर्षात मोदी सरकारने शेतकर्यांच्या कल्याणासाठी प्रचंड काम केले आहे, असे सांगत, जितेंद्र सिंह यांनी सरकारने शेतकऱ्यांसाठी आणलेल्या विविध योजनांची तसेच कृषी सुधारणांची माहिती दिली.
या संवादात थेलोरा आणि आसपासच्या गावातील शेतकरी सहभागी झाले होते.B.Gokhale/R.Aghor/D.Rane
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 87
रेल्वे मंत्रालय
भारतीय रेल्वे सर्वत्र "स्वच्छता पंधरवडा "पाळणार
रेल्वे मंडळाने ,संयुक्त राष्ट्र पर्यावरण कार्यक्रम यांच्या सहयोगाने स्वच्छता आणि पर्यावरण या विषयावर केले वेबिनारचे आयोजन
स्वच्छतेचे काटेकोरपणे पालन आणि रेल्वे स्थानकांमध्ये प्लास्टिक कचरा व्यवस्थापनाला केंद्रस्थानी ठेवून निर्जंतुकीकरण करत , रेल्वेगाड्या, रेल्वेमार्ग, वसाहती आणि इतर रेल्वे आस्थापनांच्या स्वच्छतेची मोहीम सुरू झाली आहे.
येत्या 16 ते 30 सप्टेंबर 2020 या कालावधीत भारतीय रेल्वेद्वारे सर्वत्र स्वच्छता पंधरवड्याचे पालन करण्यात येत आहे. स्वच्छतेचे काटेकोरपणे पालन करत, रेल्वे स्थानकांमध्ये प्लास्टिक कचरा व्यवस्थापनाला केंद्रस्थानी ठेवून निर्जंतुकीकरण करत , रेल्वे स्थानके,रेल्वेगाड्या, रेल्वेमार्ग, वसाहती आणि इतर रेल्वे आस्थापनांच्या स्वच्छतेची मोहीम सुरू झाली आहे.मास्क्स आणि सँनिटायझरचे वाटप करण्यात येत आहे.रेल्वेच्या हद्दीत स्वच्छता पालनासाठी आणि सुरक्षिततेसाठी माहिती, शिक्षण, संपर्क  या त्रिसूत्रीचा वापर जनजागृती करण्यासाठी केला जात असून कोविड-19 बाबत घेण्याची काळजी आणि वेबिनार्सही आयोजित केल्या आहेत. या काळात रेल्वेने रेल्वेमार्ग, स्थानके, नाले,स्वच्छतागृहे,आवारे इत्यादींची स्वच्छता करण्यावर अधिक भर दिला आहे.
रेल्वे मंडळाच्या उत्तर रेल्वे विभागाने संयुक्त राष्ट्रांच्या पर्यावरण कार्यक्रमाच्या सहयोगाने "स्वच्छता आणि पर्यावरण" या विषयावर दिनांक16 सप्टेंबर 2020 रोजी एका वेबिनारचे आयोजन केले होते. या वेबिनारमधे सरकारी ,खाजगी तसेच अशासकीय संस्थांमधील प्रसिद्ध वक्ते आणि पर्यावरण तज्ञांनी भाग घेऊन सहभागी सदस्यांना संबोधित केले होते. यावेळी घनकचरा व्यवस्थापन, पाण्याची बचत आणि ऊर्जा संवर्धन, भारतीय रेल्वेची स्वच्छ भारत मिशन मोहीमेसोबतची केंद्राभिमुखता, हरीत रेल्वे स्थानक मूल्यांकन ,प्लास्टिक कचऱ्याविरुध्द लढाई तसेच चक्रीय अर्थव्यवस्थेचे विविध पैलू या विषयांवर विशेष भर देण्यात आला.
R.Tidke/S.Patgoankar/P.Kor
नौवहन मंत्रालय
आपल्या किनारपट्टीची अपार क्षमता ओळखून, उत्तम भविष्यासाठी ती उपयोगात आणणे आवश्यक : केंद्रीय मंत्री श्रीपाद नाईक
नवी दिल्ली, 5 सप्टेंबर 2023
केंद्रीय बंदरे, जहाजबांधणी आणि जलमार्ग राज्य मंत्री श्रीपाद नाईक यांनी आज भारतीय पोर्ट रेल आणि रोपवे महामंडळाच्या  दुसऱ्या रोड शो ला आभासी माध्यमातून संबोधित केले. भारतीय सागरी क्षेत्रविषयक जागतिक शिखर परिषद 2023  ची पूर्वपीठिका म्हणून हा रोड शो आयोजित करण्यात आला होता.
आयपीआरसीएलच्या व्यावसायिक भागीदारांना ह्या आभासी रोडशो मध्ये संबोधित करतांना, डॉ श्रीपाद नाईक यांनी सांगितले की, आपल्या किनारपट्टीची अपार क्षमता ओळखून, उत्तम भविष्यासाठी ती उपयोगात आणणे आवश्यक आहे.भारतीय सागरी क्षेत्रविषयक जागतिक शिखर परिषद 2023 ही या क्षेत्राला कलाटणी देणारी घटना ठरेल. या परिषदेमधून, सागरी क्षेत्राशी संबंधित व्यावसायिकांना परस्पर चर्चा, सहकार्य करुन, त्यांचे व्यवसाय आणि ज्ञानवृद्धीसाठी एक निश्चित आराखडा तयार करण्याची संधी मिळेल, असे त्यांनी सांगितले. जीएमआयएस-23 साठी वृद्धीच्या क्षमता आणि संधी विषयी सविस्तर माहिती देतांना त्यांनी संगितले की, की परिषद, पंतप्रधान नरेंद्र मोदी यांच्या प्रेरणादायक दृष्टिकोनाला मूर्त स्वरूप देण्याची एक संधी आहे.
श्रीपाद नाईक यांनी आयपीआरसीएलच्या महत्त्वाच्या भागधारकांना आणि व्यावसायिक भागीदारांना सक्रियपणे सहभागी होण्यासाठी आणि आंतरराष्ट्रीय स्तरावर त्यांचे व्यवसाय प्रदर्शित करण्यासाठी प्रदर्शक म्हणून सहभागी होण्यासाठी या संधीचा लाभ घेण्यासाठी आमंत्रित केले. जीएमआयएस-23 मधील त्यांची उपस्थिती ही सागरी आणि संबंधित पायाभूत सुविधांमध्ये भागीदारी आणि नावीन्यपूर्णतेवर भर देणाऱ्या चेतनामय व्यवस्थेला चालना देण्याची वचनबद्धता असेल, असे त्यांनी स्पष्ट केले.
ही शिखर परिषद सागरी क्षेत्रात आणि त्याच्याशी संबंधित भागधारक यांना या परिषदेतून गुंतवणुकीच्या विविध संधी आणि आदानप्रदान करण्याच्या कल्पना मांडण्याची संधी मिळेल आणि ही परिषद या क्षेत्राला पुढे नेण्यासाठी महत्वाची ठरेल,यावर आयपीआरसीएल चे व्यवस्थापकीय संचालक अनिल कुमार गुप्ता, यांनी भर दिला आहे. यातून, सर्वोत्तम पद्धतीना प्रोत्साहन देणे आणि जागतिक सागरी उद्योग क्षेत्र, धोरणकर्ते, गुंतवणूकदार आणि इतर भागधारकांना सहकार्य करण्याची संधी मिळेल.
ही परिषद, स्टार्ट-अप, संशोधक, इनक्यूबेटर आणि शैक्षणिक संस्थांना सहयोग करण्यासाठी एक व्यासपीठ देखील प्रदान करेल आणि कुशल स्त्रोतांना विविध संधी प्रदान करेल. ही शिखर परिषद सागरी भारत व्हिजन 2030 तसेच आझादी का अमृत काळ 2047 च्या पंतप्रधानांच्या दृष्टिकोनासाठी एक पाऊल पुढे जाईल, ज्यामध्ये देशातील बंदरे, जहाजबांधणी आणि जलमार्गांवर 300 हून अधिक उपक्रमांद्वारे सागरी क्षेत्राच्या वृद्धीसाठी प्रयत्न केले जातील.N.Chitale/R.Aghor/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 54
माहिती आणि प्रसारण मंत्रालय
प्रसार भारतीने भारतीय संस्कृतीला प्रोत्साहन देण्यासाठी भारतीय सांस्कृतिक संबंध परिषदेसमवेत केलेल्या सामंजस्य करारावर केल्या स्वाक्षऱ्या
नवी दिल्ली, 20 डिसेंबर 2021
भारतीय संस्कृतीला प्रोत्साहन देण्यासाठी प्रसार भारती आणि आयसीसीआर अर्थात भारतीय सांस्कृतिक संबंध परिषद यांनी आज सामंजस्य करारावर स्वाक्षऱ्या केल्या. आयसीसीआरशी संबंधित प्रख्यात कलाकारांच्या कार्यक्रमांचे दूरदर्शनच्या राष्ट्रीय आणि आंतरराष्ट्रीय वाहिन्यांवरून प्रसारण केले जाईल. नृत्य आणि संगीत विषयक कार्यक्रमांचे डीडी नॅशनल, डीडी इंडिया, दूरदर्शनच्या प्रादेशिक वाहिन्या आणि प्रसार भारती न्यूज सर्व्हिसेस  यावर साप्ताहिक कार्यक्रमाच्या रूपात प्रसारण केले जाईल.
भारतीय संस्कृतीमधल्या सर्वोत्कृष्टतेचे राष्ट्रीय आणि आंतरराष्ट्रीय प्रेक्षकांना दर्शन घडवण्याबरोबरच कलाकारांना दूरचित्रवाणी आणि डिजिटल मंच पुरवणे हा या सामंजस्य कराराचा उद्देश आहे.
आयसीसीआरने आयोजित केलेल्या सांस्कृतिक कार्यक्रम, संगीत, नृत्य यावर आधारित कार्यक्रमांचे दूरदर्शन, आयसीसीआरच्या सहकार्याने, अर्ध्या तासांच्या 52 भागांची निर्मिती करणार आहे.
दूरदर्शनचे महासंचालक मयंक कुमार अग्रवाल आणि दूरदर्शन, आयसीसीआरचे महासंचालक दिनेश के पटनाईक यांनी प्रसार भारतीचे मुख्य कार्यकारी अधिकारी शशी शेखर वेम्पती, प्रसार भारतीचे सदस्य  डी पी एस नेगी आणि प्रसार भारती आणि आयसीसीआरचे इतर वरिष्ठ अधिकारी यांच्या उपस्थितीत स्वाक्षऱ्या केल्या.
डिसेंबर 2021 पासून डिसेंबर 2024 या तीन वर्षाच्या काळासाठी हा सामंजस्य करार कार्यान्वित राहील.S.Tupe/N.Chitale/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 203